**Naš učitelj**

Stalno slušamo kako trebamo učiti od svojih roditelja, baka, djedova i prijatelja, ali i naši učitelji imaju veliku i važnu ulogu u našem odgoju. Oni nas odgajaju da izrastemo u poštene i komunikativne osobe, pripremaju nas i za životne važne odluke. Zbog toga moramo cijeniti naše učitelje jer oni nam žele samo najbolje. U našoj Osnovnoj školi fra Pavla Vučkovića učitelj Filip Ratković prenosi svojim učenicima vrijednosti humanitarnog rada i pomaganja ljudima u prirodnim katastrofama. Sa svojim izviđačima vodi brigu o očuvanju okoliša, podučava mlade kako se ponašati u slučaju potresa, poplave, požara ili neke druge katastrofe. U gradu Sinju pri Gradskom društvu Crvenog križa postoji Interventni tim za slučaj katastrofa kojeg vodi učitelj Filip kao licencirani voditelj jer je tijekom nekoliko godina pohodio desetke seminara u Splitu, Zagrebu, Tuhelju, Osijeku.  
Tim okuplja dvadeset ljudi specijaliziranih za: smještaj ljudi u slučaju katastrofa bilo koje vrste, pripremu hrane za ugrožene, filtraciju vode, pružanje prve pomoći unesrećenima, prijevoz do ugroženih prostora, pružanje psihosocijalne i druge pomoći unesrećenima te tim za održavanje komunikacijskih veza.  
Naš se Cetinski kraj nalazi na izrazito trusnom području. Indeks opasnosti je jedan od najviših u Republici Hrvatskoj. Učitelj naglašava da zbog toga trebamo biti ekipirani i educirani, što i kako učiniti u slučaju jakog potresa koji će grad Sinj i okolicu ostaviti bez struje, vode i komunikacija. Iznimno važna je lokacija jezera Peruča. To je rezervoar najvećeg potencijala pitke vode u Europi. Ne daj Bože, da se neka cisterna s gorivom sruši u jezero. Sva voda bi bila kontaminirana, a nitko nizvodno ne bi smio piti vodu, od Sinja, Splita, Omiša i svih mjesta na otocima. Prošlogodišnji događaj iz Slavonije i pucanja nasipa u Rajevu Selu i katastrofa mjesta: Gunja, Račinovci, Đurići i Posavski Podgajci podsjećaju nas da su katastrofe moguće u bilo kojem vremenu. Učitelj Filip je s ekipom za pomoć iz Sinja pomagao i tim unesrećenim ljudima. Bilo mu je teško gledati ljude koji su ostali bez svega materijalnog u svojim mjestima. Svakodnevne prirodne promjene, ali i ljudske nesmotrenosti podrazumijevaju stalnu edukaciju prvenstveno djece i mladeži.  
Učitelj sa svojim kolegama u školi priprema najmlađe uzraste djece za pružanja prve pomoći.  
U udruzi izviđača djeca se pripremaju za izvanredne situacije i uče se zbrinjavati unesrećene, postavljati šatorska naselja za dvjesto ljudi, pripremati dostavu vode, uče preživljavati u prirodi i mnogo drugih aktivnosti i vještina. Jako smo ponosni što učitelj Filip Ratković radi u našoj školi i što uvijek možemo s njim razgovarati o ovim temama kao i pomagati ugroženima. On je pravi učitelj koji je pun razumijevanja i strpljenja. Poučava učenike da su prirodne i druge opasnosti oko nas i pitanje je vremena kada će se poigrati s nama. I zato treba znati odgovoriti prirodi koju stalno ugožavamo, a ona to pamti i vraća. Učenjem i stjecanjem vještina kako se ponašati u izvanrednim okolnostima djeca će znati kako psihički podnijeti nešto što nije svakidašnje; rane, krv, ozljede, paljevine, požare, pa čak i mrtva tijela. Učiteljeva je poruka da uvijek trebamo znati ostati pribrani, čvrsti i plemeniti.

Učenica:Klara Klarić,8.a

OŠ fra Pavla Vučkovića,Sinj

Voditeljica:Helena Budimir